b'\n_START_ARTICLE_\nJakovas Kiriu\xc5\xa1\xc4\x8denka\n_START_PARAGRAPH_\nJakovas Kiriu\xc5\xa1\xc4\x8denka (Vosiljevi\xc4\x8dius; g. 1929 m. rugpj\xc5\xab\xc4\x8dio 5 d. Omske, Rusija) \xe2\x80\x93 baltarusi\xc5\xb3 kilm\xc4\x97s Lietuvos TSR veik\xc4\x97jas, LTSR nusipeln\xc4\x99s in\xc5\xbeinierius.\n_START_SECTION_\nBiografija\n_START_PARAGRAPH_\nGr\xc4\xaf\xc5\xbe\xc4\x99s \xc4\xaf Lietuv\xc4\x85, 1946-1948 metais mok\xc4\x97si ir baig\xc4\x97 Vilniaus 4 vyr\xc5\xb3 gimnazij\xc4\x85, 1953 m. \xe2\x80\x93 Lietuvos \xc5\xbeem\xc4\x97s \xc5\xabkio akademij\xc4\x85 Kaune._NEWLINE_Nuo 1953 m. LTSR Valstybin\xc4\x97s plano komisijos in\xc5\xbeinierius, skyriaus vir\xc5\xa1ininkas, nuo 1971 m. LTSR valstybinio materialinio techninio tiekimo komiteto pirmininkas, Vyriausyb\xc4\x97s narys. Nusipeln\xc4\x97 apr\xc5\xabpinant materialiniais resursais naujai steigiamas \xc4\xafmones, pl\xc4\x97tojant infrastrukt\xc5\xabr\xc4\x85 miestuose, rajonuose ir ypa\xc4\x8d naujai vystomuosiuose region\xc5\xb3 centruose (apr\xc5\xabpinant Lietuvos liaudies \xc5\xabkio mi\xc5\xa1ko med\xc5\xbeiaga ir kitais materialiniais resursais; kasmet buvo \xc4\xafve\xc5\xbeama per 1 mln kub. metr\xc5\xb3 medienos, tod\xc4\x97l Respublikoje buvo kertama ma\xc5\xbeiau)._NEWLINE_Buvo trij\xc5\xb3 \xc5\xa1aukim\xc5\xb3 LTSR Auk\xc5\xa1\xc4\x8diausiosios Tarybos deputatas. Paskutiniojoje sovietin\xc4\x97je Auk\xc5\xa1\xc4\x8diausiojoje Taryboje (1985-1990 m.) buvo i\xc5\xa1rinktas \xc4\xaf Nepriklausomyb\xc4\x97s atstatymo komisij\xc4\x85, kuriai teik\xc4\x97 si\xc5\xablym\xc5\xb3, kaip i\xc5\xa1saugoti Lietuvai naudingus \xc5\xabkinius ry\xc5\xa1ius su kitomis sovietin\xc4\x97mis respublikomis._NEWLINE_TSKP narys. 1973\xe2\x80\x931993 metais Lietuvos vandens slid\xc5\xbei\xc5\xb3 sporto federacijos prezidentas (visuomeniniais pagrindais)._NEWLINE_Nepriklausomoje Lietuvoje, likvidavus Valstybin\xc4\xaf materialinio techninio apr\xc5\xabpinimo komitet\xc4\x85, i\xc5\xa1\xc4\x97jo \xc4\xaf pensij\xc4\x85, steig\xc4\x97 \xc4\xafvairias \xc4\xafmones: Lietuvos Respublikos materialini\xc5\xb3 i\xc5\xa1tekli\xc5\xb3 ministerijos Valstybin\xc4\x99 u\xc5\xbesienio komercijos firm\xc4\x85 "Lietkom" (direktori\xc5\xb3 valdybos pirmininkas ir generalinis direktorius) ir bendr\xc4\x85 Lietuvos-Baltarusijos \xc4\xafmon\xc4\x99 "Baltarusija" (prezidentas) ir kitas.'